ประเทศสหรัฐอเมริกา สามารถให้การวินิจฉัยผู้ป่วยโรคเอดส์ได้ก่อนประเทศอื่น ๆ ใช่หรือไม่
ใช่ การติดเชื้อไวรัสเอดส์ สันนิษฐานว่า เริ่มจากประเทศในแอฟริกาเมื่อกว่า 10 ปีก่อนแล้ว แล้วเดินทางแพร่ไปยังประเทศต่าง ๆ ทั่วโลก เนื่องจากเทคโนโลยีในสหรัฐอเมริกาก้าวหน้า จึงสามารถให้การวินิจฉัยผู้ป่วยโรคเอดส์ได้ก่อนประเทศอื่น ๆ ทางติดต่อแพร่กระจายของเชื้อในอเมริกา ยุโรป และออสเตรเลีย ที่พบบ่อยเรียงตามลำดับคือ เพศสัมพันธ์ในบุรุษรักร่วมเพศ ผู้ฉีดยาเสพติดใช้เข็มร่วมกัน ผู้ที่ได้รับการให้เลือดหรือผลิตภัณฑ์จากเลือดที่มีเชื้อ ผู้ป่วยเด็กที่ได้รับการถ่ายเลือดหรือเกิดจากแม่ที่ติดเชื้อ และเพศสัมพันธ์ระหว่างหญิงชาย 

สำหรับในแอฟริกาทางติดต่อที่พบบ่อยที่สุด คือ ทางเพศสัมพันธ์ระหว่างหญิงและชาย โสเภณีในแอฟริกาจำนวนมากที่ตรวจพบว่าติดเชื้อไวรัสเอดส์ ในทวีบเอเซียพบการติดเชื้อไวรัสเอดส์น้อยกว่าทวีปอื่น ๆ เพราะยังอยู่ในระยะเริ่มต้นของการนำเข้าเชื้อจากต่างประเทศ 

ปัญหาการติดเชื้อไวรัสเอดส์ในประเทศไทยเพิ่มขึ้นอย่างรวดเร็วจนน่าตกใจ ทั้งจำนวนผู้ป่วยและผู้ติดเชื้อไวรัสเอดส์ทั้งนี้อาจเป็นเพราะเทคโนโลยีในประเทศไทย เจริญรวดเร็ว สามารถให้การตรวจและการวินิจฉัยยผู้ติดเชื้อและผู้ป่วยได้ไม่แพ้ประเทศที่พัฒนาแล้ว เราจึงรู้ปัญหาของเราได้ทันเหตุการณ์ การเดินทางมาประเทศไทยของไวรัสเอดส์ ก่อนปี พศ 2532 เอดส์ยังไม่ใช่โรคของคนไทย เชื้อไวรัสเอดส์ได้รับการนำเข้าจากต่างประเทศโดยชาวต่างประเทศเป็นผู้นำมาให้ และคนไทยเดินทางไปรับมาจากต่างประเทศ 

ปี พศ 2527 ผู้ป่วยคนไทยรายแรกที่ติดเชื้อและป่วยจากสหรัฐอเมริกาเดินทางมาถึงประเทศไทยในเวลาใกล้เคียงกัน ผู้ป่วยต่างชาติที่มีประวัติติดาเสพติดและเป็นบุรุษรักร่วมเพศแสดงอาการป่วยเข้ารับการรักษาในประเทศ ผู้ป่วยต่างชาติรายนี้มีประวัติการแพร่เชื้อให้ชาวไทยจำนวนไม่น้อย ปี พศ 2528 ชายไทยรายที่ 2 ด้วยเป็นโรคเอดส์ เข้าใจว่าได้รับเชื้อในประเทศไทยจากคู่สัมพันธ์ชายต่างชาติ ผู้ป่วยรายนี้มีเพศสัมพันธ์ทั้งหญิงและชาย ภรรยาติดเชื้อไวรัสเอดส์จากผู้ป่วยและมีอาการ 

ในปีนี้ พบผู้ป่วยเอดส์ชาวต่างชาติ 3 ราย ทั้ง 3 รายมีประวัติอยู่ในเมืองไทยนานนับปี และมีโอกาสแพร่เชื้อให้ชาวไทยจำนวนมากมายมานานปี นอกจากนี้ พบผู้ป่วยชาวไทยที่มีอาการของโรคเอดส์ระยะต้น 6 ราย และติดเชื้อแต่ยังไม่แสดงอาการ 5 ราย ปี พศ 2529 ไม่พบผู้ป่วยโรคเอดส์ระยะสุดท้าย แต่พบผู้ที่มีอาการระยะต้น 8 ราย และติดเชื้อโดยไม่แสดงอาการ 10 ราย ปี พศ 2530 พบผู้ป่วยเอดส์ชาวไทยเพิ่มขึ้นอีก 6 ราย เป็นบุรุษรักร่วมเพศ ผู้ป่วย 3 รายไม่เคยเดินทางไปต่างประเทศ หนึ่งรายให้ประวัติว่าไม่เคยมีเพศสัมพันธ์กับชาวต่างชาติเลย อีก 2 รายไม่แน่ว่าติดจากประเทศหรือต่างประเทศ และอีกรายหนึ่งติดจากต่างประเทศ ผู้ติดเชื้อที่มีอาการระยะต้นพบเพิ่มอีก 13 คน และติดเชื้อแต่ยังไม่มีอาการอีก 174 คน คนเหล่านี้อยู่ที่ไหนกันบ้าง และกำลังแพร่เชื้ออยู่หรือไม่ 

ผู้ที่มาตรวจแล้วพบว่าติดเชื้อจำนวนนับร้อยคน พบจากการตรวจเลือดที่มาจากการบริจาค กลุ่มนี้มีทั้งนักเรียน ทหาร พระ ฯลฯ เมื่อถามประวัติละเอียด พบประวัติที่เสี่ยงโรคคือ เคยฉีดยาเสพติด เคยมีพฤติกรรมรักร่วมเพศ ประวัติเหล่านี้จะได้รับเมื่อตรวจพบเลือดบวก แล้วขอให้มาตรวจซ้ำ แต่ที่น่าตกใจคือ หลายคนน่าจะติดจากโสเภณี เพราะไม่มีประวัติเสี่ยงอย่างอื่น จำนวนโสเภณีที่ติดเชื้อในจังหวัดต่าง ๆ เพิ่มขึ้นอย่างรวดเร็ว จาก 1 ใน 1000 เป็น 1 ใน 100 หรือมากกว่า 

ถ้าดูจำนวนผู้ป่วยโรคเอดส์ที่รายงานในขณะนี้ มาตรการควบคุมโรคเอดส์ของประเทศไทย นับว่าได้ผล จำนวนผู้ป่วยยังคงพบเพียงปีละ 1-6 คน แต่จำนวนที่แสดงนี้ อาจต่ำกว่าความเป็นจริง เพราะในรายที่อาการไม่ชัดเจนแพทย์อาจวินิจฉัยว่าเป็นโรคอื่น ผู้ป่วยยาเสพติดจำนวนหนึ่ง จะตายด้วยโรคติดเชื้อหรืออุบัติเหตุก่อนที่จะแสดงอาการโรคเอดส์ อย่างไรก็ตาม จำนวนผู้ป่วยโรคเอดส์จะทวีจำนวนมากขึ้นเรื่อย ๆ ในแต่ละปี งบประมาณค่ารักษาพยาบาลจะต้องเพิ่มขึ้น
อายุรศาสตร์ (อายุรศาสตร์) - Internal Medicine